Къэжэр Артур и щапхъэ
Мы махуэхэм Франджым щекIуэкIащ цIыхубэ макъамэ Iэмэпсымэхэм еуэнымкIэ дунейпсо зэпеуэ. «Les etoiles Sancyberie» фIэщыгъэр зиIэ а щэнхабзэ зэхьэзэхуэр онлайн щытыкIэм иту къызэрагъэпэщауэ щытащ. Абы хэтащ ЩIы хъурейм и къэрал куэд.
Дунейпсо зэпеуэм жыджэру хэтащ, хэтам и мызакъуэу, текIуэныгъэ къыщахьащ Къэбэрдей-Балъкъэрым щыщ IэщIагъэлI ныбжьыщIэхэми. Къапщтэмэ, зэпеуэм нэхъыфIу къыщалъытэу абы и лауреат хъуахэм яхэхуащ Кавказ Ищхъэрэм ГъуазджэхэмкIэ и институтым Щэнхабзэмрэ гъуазджэхэмкIэ и колледжым и езанэ курсым щеджэ Къэжэр Артур. Студент зэчиифIэм бгъэдэлъ зэфIэкIхэр ягъэщIагъуэу, абы и пшынэ еуэкIэм хуабжьу куэд дихьэхат.
Къыхэдгъэщынщи, ар Артур и япэ текIуэныгъэкъым. Ар нэхъапэIуэкIэ лауреат щыхъуауэ щытащ Америкэм и Штат Зэгуэтхэм онлайну къыщызэрагъэпэща «Accordion Star International 2021» фестиваль цIэрыIуэм. А ехъулIэныгъэ лъагэхэм щыхьэт техъуэ щIыхь тхылъхэр Къэжэр Артур къыхуагъэхьыжащ.
Франджым щекIуэкIа «Les etoiles Sancyberie» дунейпсо зэпеуэм и лауреат хъуахэм ящыщщ цIыхубэ макъамэ IэмэпсымэхэмкIэ «ШыкIэпшынэ» ансамблри. Ди щIыналъэм и цIэр апхуэдэу жыжьэ фIыкIэ зыгъэIуа IэщIагъэлI ныбжьыщIэхэр зэпеуэм хуэзыгъэхьэзырар Къэбэрдей-Балъкъэрым щIыхь зиIэ и артисткэ Къашыргъэ Мадинэщ.
Зэпеуэ цIэрыIуэхэм щытекIуа ныбжьыщIэ зэчиифIэхэми абыхэм я унэтIакIуэ Iэзэми ди гуапэу дохъуэхъу зыIэрагъэхьа ехъулIэныгъэхэмкIэ. Ахэр иужьрейуэ зэрыщымытри ди фIэщ мэхъу.
ЖЫЛАСЭ Маритэ.
